CCCXVII.  Monasterio SS. Salvatoris et Juliae martyris Brixiensis dioecesis, ordinis Casinensis, bona omnia, omnimodamque exemptionem confirmat aliaque concedit privilegia.   (Anno 1148, Sept. 8.) [MARGARINI,  Bullar. Casin.,  II, 167.]
Author: Eugenius III

EUGENIUS episcopus, servus servorum Dei, in Christo filiae RICHELDAE abbatissae monasterii Salvatoris nostri et Sanctae Juliae virginis et martyris quod Novum dicitur, in civitate Brixia situm, ejusque sororibus, tam praesentibus quam futuris, in perpetuum.

Cum omnibus ecclesiasticis personis debitores, ex injuncto nobis a Deo apostolatus officio, existimamus, illis tamen nos convenit propensioris charitatis studio imminere, quas in verae religionis cultu omnipotenti Domino militare cognoscimus, et in ecclesiis quae beati Petri juris sunt, assidue commorantur. Ideoque, dilecta in Domino filia Richeldis abbatissa, tuis rationabilibus postulationibus benignitate debita praebentes assensum, Beatae Juliae virginis martyris monasterium cujus utique cura tibi, largiente Domino, commissa est, quod videlicet infra civitatem Brixiensem a nobilis memoriae Ansa regina constat esse constructum, apostolicae sedis privilegio communimus et sub beati Petri et nostra protectione suscipimus, statuentes, ut quaecunque praedia, quascunque possessiones, quaecunque bona ex munificentia praefatae reginae, seu etiam ex largitione illustris memoriae imperatorum, qui post eam regni gubernacula susceperunt, vel ab aliis fidelibus collata, idem monasterium impraesentiarum juste et legitime possidet, aut in futurum concessione pontificum, liberalitate regum vel principum, oblatione fidelium, seu aliis justis modis, praestante Domino, poterit adipisci, firma tibi tuisque sororibus, et his quae vobis in eadem religione successerint, et illibata permaneant. In quibus haec propriis duximus exprimenda vocabulis: Sermionem scilicet cum duabus ecclesiis, Domini videlicet nostri Salvatoris, et Sancti Viti martyris; Cervanicam cum ecclesia Sanctae Juliae martyris; Nubulariam cum ecclesia Sancti Laurentii, Berciagum cum duabus ecclesiis Sancti Zenonis et Sancti Stephani, Magonem vicum cum ecclesia Sancti Alexandri, Thimolinam cum ecclesia Sanctae Juliae, Barbadam cum ecclesia Sanctae Mariae; Alfianum cum ecclesia Sanctae Juliae, Montecellum cum ecclesia Sanctae Mariae, Vovum cum ecclesia Sancti Petri et Sancti Laurentii, Calvatonem cum ecclesiis Sanctae Mariae et Sanctae Juliae, Genudolariam cum ecclesia Sancti Michaelis, Ciconiariam cum ecclesia Sanctae Mariae, Bontenagum cum ecclesia Sancti Martini confessoris, Miliarinam cum ecclesia Sanctae Juliae, et Sermidam. Praeterea quascunque alias curtes, villas, castella, ecclesias et omnia ad idem monasterium pertinentia, vobis nihilominus confirmamus. Praesenti quoque decreto sancimus ut praedictum monasterium apostolicae sedis protectione et regia defensione muneratum, sub nullius unquam alterius potestate vel jurisdictionibus redigatur, adeo ut quisquam sacerdotum, nisi ab ipsius loci abbatissa fuerit invitatus, nec missarum solemnia ibi celebrare praesumat. Nulli ergo omnino hominum fas sit praenomina tum coenobium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur, ancillarum Christi, pro quarum gubernatione et sustentatione concessa sunt, usibus omnimodis profutura. Obeunte vero te, nunc ejusdem loci abbatissa, vel aliqua illarum, quae tibi in eodem regimine successerint, nulla ibi qualibet subreptionis astutia seu violentia praeponatur, nisi quam sorores communi consensu, vel sororum pars consilii sanioris, secundum Dei timorem et beati Benedicti Regulam providerint eligendam. Porro Sancti Petri in Solato ecclesiam similiter vobis confirmamus, et capellam Sanctae Juliae de Pradellis. Sane ipsius loci abbatissae licentiam indulgemus, ecclesias ad honorem Dei construere, et libertatem ab imperatoribus et regibus monasterio praefato concessam, tam in mercatis constituendis quam in castellis, in terris ipsius monasterii, ubicunque voluerit, pro utilitate ejusdem monasterii aedificandis, pariter roboramus. Nullus etiam episcopus, dux, marchio, comes, vicecomes, seu aliqua magna parvaque persona ullum districtum in aliquibus locis ipsius monasterii tenere, vel judicare, aut aliquod placitum, absque licentia abbatissae habere praesumat, aut res ipsius spirituales, aut saeculares, quovismodo alienare, vel molestiam eis inferre, aut fodrum, vel mansiaticum, seu ripaticum, aut paratas, sive aliquas audeant functiones exigere. Decimas novalium praeterea, et fructum laborum vestrorum, quos propriis excolitis sumptibus, et districtum servorum et liberorum ad vestrum coenobium pertinentium, vobis habenda firmamus. Chrisma vero, oleum sanctum, consecrationes altarium, sive basilicarum, ordinationes abbatissae vel monacharum, seu clericorum vestrorum, qui ad sacros fuerint ordines promovendi, seu quidquid ad sacrum ministerium pertinet, a quibuscunque malueritis catholicis suscipietis episcopis; qui nimirum absque pravitate et reprehensione aliqua ea vobis concedant, quemadmodum a praedecessoribus nostris felicis memoriae Paulo, Calixto, Innocentio, Romanis pontificibus, vestro monasterio pro fragilitate feminei sexus constat esse concessum. Confirmamus etiam vobis portum Placentinum et ripaticum ejus. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus, sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus ss. Ego Ubaldus presb. card. tit. S. Praxedis ss. Ego Ubaldus presbyt. cardin. tit. SS. Joannis et Pauli ss. Ego Aribertus presb. card. tit. S. Anastasiae ss. Ego Julius presb. card. tit. Sancti Marcelli ss. Ego Bernardus presb. card. tit. Sancti Clementis ss. Ego Otto diac. card. tit. S. Georgii ad Velum Aureum ss. Ego Octavianus diac. card. tit. S. Nicolai in Carcere Tulliano ss. Ego Joannes Paparo diac. card. tit. S. Adriani ss. Ego Gregorius diac. card. tit. Sancti Angeli ss. Ego Guido card. diac. tit. S. Mariae in Porticu ss. Ego Jacintus diac. card. Sanctae Mariae in Cosmedin ss. Datum Brixiae per manum Guidonis sanctae Romanae Ecclesiae diac. card. et cancell. VI Idus Septembris, indict. XI, Incarnat. Dominicae anno 1148, pontificatus vero domni Eugenii papae III anno IV.